གནའ་བོའི་ཆང་ཁྲོམ་དུ་འབོད་པའི་སྲང་ལམ་རིང་མོའི་ག་ས་གང་དུ་འཇང་རིགས་ཀྱི་ཁྱད་ཆོས་ལྡན་པའི་བཟོ་བཀོད་མཛེས་པའི་ཟས་ཁང་དང་ཚོང་ཁང་དག་ཏུ་གནའ་དེང་གི་མི་རིགས་མང་པོའི་ཐོན་རྫས་དག་གྲལ་དག་པར་བཤམས་ཤིང་།ཞོན་ཁུ་རོལ་དབྱངས་ཀྱི་སྙན་འཇེབས་ཀྱི་དབྱངས་རྟ་གང་སར་འཕུར།ཚོང་བ་དག་གིས་རང་རང་གི་གནའ་དེང་གི་ཚོང་རྫས་དང་མཐུན་པའི་གྱོན་ཆས་སྤྲས་ཏེ།དགའ་བའི་ཉམས་ཀྱིས་འགྲེམ་སྟོན་དང་ངོ་སྤྲོད་བྱེད་བཞིན་མཆིས་ལ།ཁྲོམ་སྲང་གི་ཁོད་ཡངས་སར་འཇང་རིགས་ཀྱི་བུ་དང་བུ་མོ་དང་ཕྱོགས་ཀྱི་མགྲོན་པོ་དག་འདུས་ནས་སྐོར་བྲོ་ཨ་ཧ་པཱ་ལ་འཁྲབ་པར་བྱེད།དྭངས་ཤིང་གཙང་བའི་ཆུ་མོ་ཤག་ཤག་ཏུ་འབབ་པའི་གཞུང་དུ་མགྲོན་པོའི་ཚོགས་ཀྱིས་ཤོག་བུའི་གྲུ་ཆུང་སྟེང་དུ་ཞག་སྒྲོན་ཆུང་ཆུང་རེ་སྒྲོན་སྟེ་ཆུ་བོའི་རྒྱུ་ཕྱོགས་དང་བསྟུན་ནས་བསྐྱོན།འདི་ནི་ཡུལ་འདིའི་མི་རྣམས་ཀྱིས་རང་གི་བསམ་དོན་འགྲུབ་པའི་སྨོན་ལམ་འདེབས་ཚུལ་ཞིག་ཡིན་པར་བཤད།གློག་སྒྲོན་སྣ་ཚོགས་དང་ཆུ་ངོགས་ཀྱི་ཞག་སྒྲོན།སྙན་འཇེབས་ཀྱི་གླུ་གཞས་སོགས་ཀྱིས་གནའ་བོའི་ཁྲོམ་སྲང་དེར་སྔར་ལས་ལྷག་པའི་མཛེས་སྡུག་གི་རྣམ་པ་ཞིག་བསྐྲུན་འདུག